ET Euroopa Liidu Teataja C 299/29

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2015/C 299/07)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„AYDIN İNCİRİ”

ELi nr: TR-PDO-0005-01116 – 11.6.2013

KGT ( ) KPN ( X )

1. Nimetus

„Aydın İnciri”

2. Liikmesriik või kolmas riik

Türgi

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Aydın İnciri” tähistatakse sordi Sarılop kuivatatud viigimarju. Sarılop viigimarjad on hariliku viigipuu (Ficus carica domestica) (emastaim) viljade sort. Kõnealused viigimarjad on viigipuu (Ficus L.) alamperekonna hariliku viigipuu (Ficus carica L.) teatavat tüüpi alamliigi (Ficus carica erinosyce) viljad.

Füüsikalised omadused:

Kest: valkjaskollane, õhuke ja pehme.

Seemned: seemned on täidetud.

Suurus: viljade arv kilogrammi kohta peab olema vähemalt 90.

Keemilised omadused:

100 g kuivatatud viigimarjade koostis: vesi (maksimum) 20 %, energia (miinimum) 213 kcal, suhkru üldsisaldus (miinimum) 50 %, kaltsium (Ca) (miinimum) 120 mg.

Organoleptilised omadused: südamik on sileda tekstuuriga, üsna mesine ja viskoosne; eriti magusa järelmaitsega vili on ka magusa lõhnaga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Toote „Aydın İnciri” kõik tootmisetapid alates viljade koristamisest kuni kuivatamiseni peavad toimuma geograafilises piirkonnas, mis on määratletud punktis 4.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toote „Aydın İnciri” pakendil tuleb kirjalikult või trükitult loetavalt ja kustumatult esitada järgmine teave:

— ärinimi ja aadress, lühinimi ja aadress või äriühingu registreeritud kaubamärk,

— partii number,

— toote nimetus „Aydın İnciri” ning

— järgmised tähised:

4. Geograafilise piirkonna täpne määratlus

Aydini provintsi kõik piirkonnad ja külad.

5. Seos geograafilise piirkonnaga

Toode „Aydın İnciri” on teatavat sorti kuivatatud viigimari. Tänu vilja valmimis- ja kuivamisprotsessi jaoks olulistele ökoloogilistele ja inimteguritele on toode õhukese, valkjaskollast värvi kesta ja pehme tekstuuriga. „Aydın İnciri” tootmisel kasutatud kuivatusmeetodi tõttu erineb see toode muudes piirkondades toodetud kuivatatud viigimarjadest. Oskustega ja kogenud töötajad kuivatavad viigimarju päikese käes täiesti looduslikus keskkonnas traditsiooniliste meetodite järgi.

„Aydın İnciri” tootmispiirkonnas on iseloomulikud orgaanilise materjali ning gneissist või kiltkivi ja gneissi lähtekivimist pärit lubjaga rikastatud sügavad liivsavimullad. Liivsavimulla omaduste tõttu on mullas püsiva vee hulk piiratud. Seetõttu ei teki mullas baktereid ja seenhaigusi ning on olemas tingimused kvaliteetsete viljade tootmiseks.

Talved on pehmed ning suved soojad ja kuivad. Aasta keskmine temperatuur on vahemikus 18–20 °C. Toote „Aydın İnciri” valmimise ja kuivatamise ajal on oluline, et temperatuur oleks vahemikus 30–32 °C. Piirkonna keskmine sademete hulk on 625–675 mm. Viigimarjade valmimise ja kuivatamise ajal peab ilm olema kuiv ja pilvitu, sest vihm on peamine tegur, mis põhjustab kuivatatud viigimarjade kvaliteedi halvenemist. Vähese õhuniiskuse tõttu on viljad paksu kestaga, suurest niiskusest tingitult vilja värvus tumeneb ja viljakest lõheneb, mistõttu toote kvaliteet väheneb. Aydini piirkonnas on sademete hulk märkimisväärne novembris ja juunis, aga keskmine sademete hulk augustis ja septembris on ligikaudu 41–98 mm. Piirkonna topograafilise struktuuri (mere suhtes püstloodis kulgev mäeahelik) tõttu saab niiskus kanduda mere äärest sisemaale ning põud sealt tagasi rannikule. Büyüki ja Küçük Menderesi orgudes valitsevad tuuled on ohufaktor selles piirkonnas kuivatatud kvaliteetviigimarjade tootmisele ning seetõttu on piirkond, kus viigimarju saab kasvatada, piiratud. Hommikuti kirde suunast puhuv tuul on viigimarjade valmimise ja kuivatamise seisukohast suure tähtsusega. Tänu pärastlõunati läänest puhuvale niiskele merebriisile on viigimarjad suured ja õhukese kestaga. Eri suundadest puhuvad samaaegsed tuuled võimaldavad viigimarju kuivatada kvaliteettoote tootmiseks vajalikul viisil.

Viigimarju „Aydın İnciri” on selles piirkonnas toodetud aastatuhandeid. Viide viigimarjade kasvatamisele Anatoolia lääneosa Caria piirkonnas ilmneb viigimarja alamperekonna Ficus carica L. botaanilisest nimest, mis kinnitab asjaolu, et Egeuse mere piirkonna jaoks olulist viigimarja on seal kasvatatud antiikajast alates. Pikkade aastate jooksul on viigipuid kasvatatud ning vilju koristatud ja kuivatatud ikka samu traditsioonilisi, looduslikke meetodeid kasutades. Viigimarjad on olnud alati inimeste igapäevaelu osa. Viigimarjade tootmisest on saanud selle piirkonna inimeste jaoks tõeline kunst, mille tehnikat on neile õpetatud ja mida õpetatakse oma lastele juba maast madalast. Kuivatatud kvaliteetviigimarjade tootmine sõltub sellest, kuidas töötavad oskustega ja kogenud viigimarjakasvatajad, kes kontrollivad kuivatatavaid viigimarju hommikul ja pärastlõunal. Õhtul pannakse viigimarjad kuhja ja kaetakse paksu kattega, et kaitsta neid putukate ja võimaliku kaste eest. Seda protsessi korratakse iga päev, kuni kuivatatud viigimarjades on saavutatud niiskuse õige tase.

Piirkonna sümbol toode „Aydın İnciri” on Aydini provintsi jaoks olulise tähtsusega. Viigimustrit kasutatakse sageli piirkonna külade ja linnade väljakute kaunistamisel. Ühel peaväljakul on isegi viigimarjale pühendatud kuju. Aydinis on mitmeid viigimarjale pühendatud festivale, sealhulgas Germenciki viigimarjafestival ja İncirliova kuldviigifestival. Igal aastal korraldatakse selliseid festivale, mille raames toimuvad külas või linnas mitmesugused üritused.

Viide spetsifikaadi avaldamisele

(Määruse (EL) nr 1151/2012 artikli 6 lõike 1 teine lõik)

Türgi valitsus on algatanud riikliku vastuväite esitamise menetluse, avaldades Türgi Vabariigi 20. juuli 2006. aasta ametlikus väljaandes nr 26234 taotluse tunnustada toodet „Aydın İnciri” kaitstud päritolunimetusega tootena. Seejärel registreeriti toode „Aydın İnciri” ametlikult Türgi patendiinstituudis.

Spetsifikaadi tekst on kättesaadav Türgi patendiinstituudi veebisaidil http://www.tpe.gov.tr/TurkPatentEnstitusu/geographicalRegisteredList/, klõpsates nimetusel „Aydın İnciri”.

(1) ELT L 343, 14.12.2012, lk 1.